জনপ্রিয় নাট্যাভিনেতা, নির্মাতা ও বিজ্ঞাপন নির্মাতা মাহফুজ আহমেদের নির্দেশনায় ম্যাকবেরি চকলেট-এর বিজ্ঞাপনে জুটিবদ্ধ হলেন আন্তর্জাতিক খ্যাতিসম্পন্ন ক্রিকেট তারকা সাকিব আল হাসান ও জনপ্রিয় মডেল-অভিনেত্রী বিদ্যা সিন্হা মিম। নকশিকাঁথার ব্যানারে গতকাল বৃহস্পতিবার বনানীতে ম্যাকবেরী চকলেট-এর বিজ্ঞাপনে সাকিব আল হাসান ও বিদ্যা সিন্হা মিম এই বিজ্ঞাপনের কাজ করেন। এর আগে মাহফুজ আহমেদের নির্দেশনায় একটি বিজ্ঞাপনে মডেল হিসেবে কাজ করেছিলেন সাকিব আল হাসান। তবে মিম মাহফুজ আহমেদের নির্দেশনায় একটি নাটকে অভিনয় করেছিলেন, নাম ‘শেষের কবিতার পরের কবিতা’। সাকিব কিংবা মিম দু’জনেরই মাহফুজ আহমেদের নির্দেশনায় নতুন বিজ্ঞাপনটি তাদের দ্বিতীয় কাজ। সাকিব ও মিম প্রসঙ্গে নির্মাতা মাহফুজ আহমেদ বলেন , ‘ সাকিব আল হাসান এক কথায় একজন ইন্টারন্যাশনাল স্টার। আমার নতুন বিজ্ঞাপনটিতে তিনি অসাধারণ পারফর্ম্যান্স করেছেন। যেভাবে আমরা সহযোগিতা চেয়েছি সেভাবেই সহযোগিতা করে বিজ্ঞাপনটিতে নিজের নতুন লুক আনার চেষ্টা করেছেন। অন্যদিকে মিমও ঠিক তাই। আমি তাদের দু’জনের সময়ানুবর্তিতা দেখে রীতিমতো মুগ্ধ। দু’জনই কাজটি সিরিয়াসলি নিয়ে আমাদের দেয়া কল টাইম ভোর ছয়টায় এসে লোকেশনে উপস্থিত হয়েছেন। ’